**SELETUSKIRI**

***Mõisaküla Kool-Lasteaed põhimääruse juurde***

Määrus kehtestatakse põhikooli- ja gümnaasiumiseaduse § 66 lõike 2, koolieelse lasteasutuse seaduse § 9 lõike 3 ning Mulgi Vallavolikogu 24.01.2018 määruse nr 7 „Mulgi valla põhimäärus“ § 21 lõike 3 alusel.

Põhimääruse eelnõu „Mõisaküla Kool-Lasteaed“ *(edaspidi kool)* tuleneb Mulgi Vallavolikogu otsusest ümberkorraldada Mõisaküla-Kooli ja Mõisaküla Lasteaia tegevus, luua uus hallatav asutus Mõisaküla Kool-Lasteaed.

Põhimääruse eelnõu ülesehituse aluseks on PGS § 66 lg 1 esitatud järjestus. Põhimääruse eelnõus on 28 paragrahvi. Põhimääruse eelnõu 1. peatükki „ÜLDSÄTTED” on lisatud esimese paragrahvina reguleerimisala ehk siis sisu, mida käesoleva õigusaktiga sätestatakse nimetus (Mõisaküla Kool-Lasteaed, edaspidi kool); haldusala, tegutsemise vorm ja struktuur; asukoht ja tegutsemiskohad; sümboolika; ülesanded.

Teises peatükis „JUHTIMINE“ sätestatakse juhtimisega seotud reguleerimisalad: direktor; direktori ülesanded; hoolekogu ülesanded; õppenõukogu ja pedagoogiline nõukogu. Kolmandas peatükis „ÕPPE JA KASVATUSE KORRALDUS“ sätestatakse korralduslikud reguleerimisalad seoses õppe ja kasvatusega: õppekeel; hariduse liik ja tase; õppevorm; õppeaasta; lasteaia tööaeg, õppe ja kasvatuse korraldus; õppekavavälise tegevuse korraldamine ja rahastamine; raamatukogu; vaimse ja füüsilise turvalisuse tagamine. Neljandas peatükis „LAPSED, ÕPILASED JA VANEMAD“ sätestatakse laste, õpilaste ja vanemate õigused ja kohustused; õpilasesinduse valimine ja põhimäärus. Viiendas peatükis „KOOLITÖÖTAJAD“ sätestatakse koolitöötajad; töötajate ülesanded, õigused ja kohustused.

Kuuendas peatükis „MAJANDAMISE JA ASJAAJAMISE ALUSED“ sätestatakse kooli vara; eelarve ja finantstegevus, asjaajamine ja aruandlus. Seitsmendas peatükis „ÜMBERKORRALDAMINE JA TEGEVUSE LÕPETAMINE“ sätestatakse kooli ümberkorraldamine ja tegevuse lõpetamine. Kaheksas peatükk „LÕPP- JA RAKENDUSSÄTTED“ kooli põhimääruse kehtestamise ja muutmise kord, rakendussätted.

Mõisaküla Kool-Lasteaed alustab tegevust Mõisaküla Kooli ja Mõisaküla Lasteaia ümberkorraldamise järel alates 1. septembrist 2022.

Määrus on kavandatud jõustuma üldises korras, kolmandal päeval pärast Riigi Teatajas avaldamist.